MEDDELELSE FRA KOMMISSIONEN - DEN EUROPÆISKE UDVIKLINGSFOND (EUF) - Skøn over de nødvendige bidrag til dækning af udgifterne i regnskabsåret 2001 samt overslag over afgørelser og betalinger for 2002, 2003, 2004 og 2005

FORORD

I artikel 6 i de interne aftaler om finansiering og forvaltning af hhv. 7. og 8. EUF er det bl.a. fastsat, at Kommissionen:

*meddeler Rådet et overslag over de betalinger, der skal foretages i det følgende regnskabsår (2001), samt en forfaldsplan for indkaldelse af bidrag under hensyn til Den Europæiske Investeringsbanks overslag over de transaktioner, som den står for

*sammen med de årlige overslag over bidragene forelægger sit overslag over udgifterne for hvert af de fire år, der følger efter det år, som indkaldelsen af bidrag vedrører (2002 til 2005).

1. Indledning

I henhold til de regler, der er fastsat i de interne aftaler vedrørende 7. og 8. EUF, udarbejder Kommissionen hvert år denne meddelelse, hvis formål er at gøre rede for den finansielle situation for EUF for det igangværende år (2000) og at fremlægge et skøn over udgifterne i 2001. Dette skøn tjener til at fastlægge det anslåede beløb for indkaldelsen af medlemsstaternes bidrag til EUF i 2001. Dokumentet indeholder ligeledes udgiftsoverslag for de følgende fire år (2002/2005).

2. EUF's situation i regnskabsåret 2000 (afgørelser og betalinger)

2.1. Med hensyn til omfanget af afgørelser ekskl. Stabex var der pr. 30. september 2000 tale om et beløb på 2 444 mio. EUR. Ifølge overslaget i dokumentet vedrørende "finansielle oplysninger om EUF" skulle der blive tale om et beløb på 3 850 mio. EUR. Ifølge de reviderede overslag pr. ultimo september baseret på en sammenligning af to scenarier - et optimistisk og et pessimistisk - synes der med rimelighed pr. 31.12.2000 at kunne nås et afgørelsesbeløb på 3 525 mio. EUR, dvs. en negativ difference på 325 mio. EUR i forhold til de oprindelige overslag.

Denne forskel skyldes hovedsagelig blokeringen af iværksættelsen af samarbejdet med en række AVS-stater og det forhold, at det har taget længere tid end forventet at iværksætte de "øvrige initiativer" og den forhøjelse af den risikovillig kapital, som Kommissionen har foreslået.

Denne situation viser ikke desto mindre, at 8. EUF nu arbejder med fuld styrke, idet det forventede afgørelsesniveau for 2000 (2 846 mio. EUR ekskl. HIPC) for alle EUF under ét er ca. 9% højere end niveauet i 1999 (2 618 mio. EUR).

Når dette er sagt, skal det tilføjes, at man ikke kan udelukke muligheden af et mere pessimistisk scenarium, hvor de samlede afgørelser ekskl. Stabex kun andrager 3 100 mio. EUR, og de samlede afgørelser ekskl. HIPC beløber sig til 2 400 mio. EUR, dvs. lidt lavere (9%) end niveau i 1999.

2.2. Med hensyn til betalinger ligger situationen for EUF's løbende udgifter ekskl. Stabex for 2000 pr. 30. september 2000 (ca. 1 038 mio. EUR) lavere end det overslag, der blev meddelt i juli 2000 i dokumentet vedrørende "finansielle oplysninger om EUF" og det dokument, der blev fremsendt til Rådet i december 1999. På basis af resultatet pr. 30.9.2000 ser det ud til, at de løbende udgifter for regnskabsåret 2000 kun vil nå ca. 1 835 mio. EUR, hvorimod der i de reviderede overslag fra juli blev fastsat et mål for udbetalinger på 2 385 mio. EUR; der er således tale om en forsinkelse på ca. 550 mio. EUR i forhold til de oprindelige overslag. Denne forsinkelse skyldes navnlig det lave udbetalingsniveau i forbindelse med de nationale og regionale vejledende programmer. Dog vil store udbetalinger under strukturtilpasningsfaciliteten på 330 mio. EUR og under HIPC-initiativet på 100 mio. EUR ved årets udgang føre til en kraftig stigning i betalingerne, hvorved det vil blive muligt at nå niveauet på 1 835 mio. EUR.

2.3. For Stabex nåede resultaterne med hensyn til afgørelserne pr. 30.9.2000 en gennemførelsesgrad på 56% (afgørelser for 223 mio. EUR i forhold til et overslag på 400 mio. EUR). Det lave betalingsniveau i forbindelse med dette instrument (28% af overslaget pr. 30.9.2000) skulle imidlertid i betydelig grad stige i løbet af årets sidste måneder og nå op på 76% af overslaget.

Skøn for regnskabsåret 2000

>TABELPOSITION>

I disse tal er medregnet afgørelser under behandling.

Likviditetssituationen for løbende aktiviteter pr. 31.12.2000 skulle ligge på et tal på omkring 16 mio. EUR. For at vurdere, hvilke fremskridt der er gjort med hensyn til nedbringelse af de disponible banksaldi, kan man sammenholde denne anslåede saldo med saldiene ved udgangen af de foregående år:

473,00 mio. EUR ultimo 1995 297,81 mio. EUR ultimo 1996 330,55 mio. EUR ultimo 1997 306,57 mio. EUR ultimo 1998 140,84 mio. EUR ultimo 1999.

Dette bekræfter, at denne saldo konstant har været faldende. Da saldoen ved udgangen af 2000 praktisk taget var lig nul, skal der imidlertid som led i indkaldelsen af bidrag for 2001 genskabes en minimumslikviditet, som sikrer, at der foreligger et tilstrækkeligt råderum, hvis udgifterne bliver højere end indkaldelsen af bidrag.

Den anslåede likviditetssituation pr. 31.12.2000

Løbende udgifter

>TABELPOSITION>

(1) Betalinger foretaget i AVS-landene, men endnu ikke efterreguleret.

(2) Direkte betalinger, der skal efterreguleres pr. 30.9.2000.

Likviditetsaldoen for Stabex kan ikke analyseres efter samme regler, da midlerne på Stabex-kontoen tilvejebringes efter helt andre metoder. I denne forbindelse skal det understreges, at der efter ikrafttrædelsen af 8. EUF i overensstemmelse med artikel 54 i og bilag II til finansforordningen vedrørende 8. EUF er indkaldt samtlige midler for de fem år, hvor ordningen er blevet anvendt (1995/1999).

Ved udløbet af Lomé IVa udløber også Stabex-instrumentet, eftersom det ikke vil blive fornyet i sin nuværende form i den nye partnerskabsaftale. Der blev derfor ved udgangen af september 2000 truffet en fælles AVS/EF-afgørelse om opbygning af en reserve til finansiering af Stabex- og Sysmin-afgørelser i perioden 2.8.-31.12.2000; ifølge denne afgørelse skal restbeløbet på 1 105 672 002 EUR desuden overføres fra Stabex-kontoen til EUF-særkontoen. Denne overførsel skal finde sted gradvis indtil den 31. december 2001. Den omfatter ligeledes en indfrielse af tilgodehavender, som visse medlemsstater har opbygget, inden udløbet af denne frist.

I nedenstående tabel er de angivne ressourcer (1) lavere end de indkaldte beløb (2), fordi medlemsstaterne i henhold til finansforordningen kan vælge mellem at betale på indkaldelsestidspunktet og at åbne et tilgodehavende.

Den anslåede likviditetssituation pr. 31.12.2000

Stabex-udgifter

>TABELPOSITION>

3. Overslag for 2001 (afgørelser og betalinger)

Efter en langsom start arbejdede 8. EUF atter i 2000 med fuld styrke, ligesom det var tilfældet i 1999. Den øgede hastighed, der især er konstateret for afgørelserne i løbet af disse to år, vil uvægerligt medføre en betydelig stigning med hensyn til betalingerne for 2001.

Da 6. EUF endnu ikke er afsluttet, er beløbene desangående anført særskilt.

For så vidt angår 7. EUF, vedrører overslagene med hensyn til afgørelser kun den programmerbare bistand (nationale og regionale vejledende programmer) til et beløb af 400 mio. EUR, da midlerne for de øvrige instrumenters vedkommende er opbrugt. For så vidt angår betalinger, skulle betalingerne i henhold til 7. EUF til et beløb af 618 mio. EUR udgøre næsten 30% af de forudsete betalinger for 2001 ekskl. Stabex (2 063 mio. EUR). De vil udelukkende vedrøre udgifter i forbindelse med vejledende programmer.

For så vidt angår 8. EUF ekskl. Stabex, skulle afgørelserne beløbe sig til 2 993 mio. EUR i 2001, da der igen vil blive truffet afgørelser for den programmerbare bistand, især de vejledende programmer, ligesom der vil blive foretaget en fremførsel til 2001 af forhøjelsen af den risikovillige kapital og de øvrige initiativer.

Betalingerne skulle beløbe sig til 1 912 mio. EUR, heraf 772 mio. EUR til den programmerbare bistand.

Skønnene for Stabex vedrører kun 8. EUF. De skulle beløbe sig til 240 mio. EUR i form af afgørelser og 475 mio. EUR i form af betalinger.

For hele EUF er det samlede beløb for de afgørelser, der skal træffes, 4 033 mio. EUR; med hensyn til betalinger er igangsætningen nu sikret, og niveauet for næste år skulle ligge på omkring 2 538 mio. EUR.

Skøn for regnskabsåret 2001

>TABELPOSITION>

Udviklingen i udbetalingerne siden 1991 fremgår af nedenstående tabel. Den viser klart den genopretning af udbetalingstempoet, der blev påbegyndt i 1998 som følge af ikrafttrædelsen af 8. EUF, og som skulle fortsætte i 2001.

>TABELPOSITION>

4. Indkaldelse af bidrag (afrundede beløb)

Til dækning af de løbende udgifter i regnskabsåret 2001 og for at genskabe et rimeligt likviditetsniveau skal der indkaldes bidrag på 2 300 mio. EUR ekskl. Stabex (fordelingsnøglen for 7. EUF).

Stabex-udgifterne vil blive dækket via den reserve, der er opbygget i henhold til den fælles AVS/EF-afgørelse, som er omhandlet under punkt 1 på side 6 ovenfor. Der skal ikke længere indkaldes bidrag hos medlemsstaterne. Da likviditetssaldoen på Stabex-kontoen og visse medlemsstaters tilgodehavender skal overføres til EUF-særkontoen inden den 31. december 2001, skal disse beløb trækkes fra indkaldelserne af bidrag fra medlemsstaterne til dækning af løbende udgifter.

På basis af en forventet fremførsel af likvide midler til dækning af udgifter og under hensyntagen til medlemsstaternes ønske om at få begrænset den disponible likviditetsmængde, der imidlertid stadig er nødvendig, foreslår Kommissionen følgende fire successive trancher for de løbende udgifter:

600 mio. EUR den 20. januar 2001

550 mio. EUR den 1. april 2001

600 mio. EUR den 1. juli 2001

550 mio. EUR den 1. november 2001.

Fra disse trancher skal trækkes de beløb, der overføres til Stabex-kontoen, idet overførslerne finder sted på de samme datoer som indkaldelserne.

Som det er sædvane, kan trancherne justeres ved hver kvartalsvise indkaldelse for at tage hensyn til de faktiske behov. Hvis der opnås en hurtigere finansiel gennemførelse, vil Kommissionen eventuelt anvende artikel 6 i den interne aftale for at tilpasse de finansielle ressourcer til behovene.

Den anslåede likviditetssituation pr. 31.12.2001

Løbende udgifter

>TABELPOSITION>

Tabellen over indkaldelse af bidrag vedrørende løbende udgifter (fordelingsnøglen for 7. EUF) findes i bilaget.

5. Overslag over EUF's udgifter 2002-2005

Udgiftsoverslagene for EUF for regnskabsårene 2002-2005 er kun et tilnærmelsesvist skøn over udgifterne på grundlag af det tempo, der er konstateret i de foregående år.

Overslag over afgørelser og betalinger for EUF

2002-2005

>TABELPOSITION>

I overensstemmelse med de data, som Kommissionen forelagde Coreper ved afslutningen af "post Lomé"-forhandlingerne (dok. af 3.11.99 om den finansielle tildeling til 9. EUF og corrigendum af 30.11.99).

>TABELPOSITION>